A omorât o femeie cu maşina şi a stat 90 de zile după gratii, iar acum s-a întors la catedră să le predea elevilor religia. Este cazul unui preot dintr-o comună din Suceava. Familia victimei a protestat în faţa liceului unde predă profesorul de religie. Conducerea unității de învățământ spune că nu are cum să intervină atâta timp cât preotul nu are nici o interdicție de a preda. Preotul acuzat de omor a refuzat să comenteze situaţia.

În noiembrie anul trecut, preotul din Mitocu Dragomirnei, judeţul Suceava, a accidentat cu maşina două femei, dintre care una a decedat la scurt timp. Şoferul a fugit de la locul accidentului, dar a fost prins acasă de poliţişti. Avea 0,88 % alcoolemie şi a fost arestat preventiv. 90 de zile mai târziu a fost, însă, eliberat.

Din 2008, preotul este şi profesor de religie la Liceul Tehnologic din localitatea Cajvana. Revenirea lui la catedră e motiv de profundă nemulţumire pentru apropiaţii femeii decedate.

Iată ce zic oamenii:

„Predă religie ce predă dumnelaui aici, el încă e liber și sora noastră e în mormânt. Noi ne-am dori să se facă dreptate. Cum poate el să vorbească copiilor de Dumnezeu în condițiile în care o omorât-o, a lasat-o în drum. Cum să fie el în școală și să predea copiilor”.

„Cum vorbești de Dumnezeu dacă tu ai omorât omul și-ai fugit și ai făcut atâtea chestii”.

Conducerea școlii spune că profesorul nu are, însă, nicio interdicție de a se întoarce la catedră.

„Este titularul școlii noastre, are titulatura din două școli, la Liceul Tehnologic Cajvana și la școala din Mitocu Dragomirnei a revenit la post. Cât timp a lipsit? De când a fost arestat și cred că prin luna martie, la începutul lunii martie”, spune Nicolae Robu, directorul Liceului Tehnologic Cajvana.

Preotul a refuzat să comenteze acest subiect. El este în continuare anchetat pentru „ucidere din culpă", „părăsirea locului accidentului" , „conducerea sub influența băuturilor alcoolice" și „vătămare corporală". Dosarul se află acum la Parchetul de pe lângă Judecătoria Suceava.